Ilta-Sanomat käsittelee juttusarjassa ulkonäköpaineita, jotka varjostavat monen nuoren elämää.­

Liki puolet suomalais­nuorista kertoo murehtivansa omaa ulko­näköään päivittäin.

Ilta-Sanomissa alkaa tänään teema­viikko, jonka aikana pureudutaan ulkonäkö­paineisiin. Selvitimme suomalaisten kokemia ulkonäköpaineita kyselyllä touko-kesäkuussa. Kaikkiaan kyselyyn vastasi yli 7 000 suomalaista.

96 prosenttia naisista kertoi kyselyssä murehtivansa ulkonäköään – toiset useammin, toiset harvemmin. Vain neljä sadasta sanoo, ettei murehdi ulkonäköään koskaan.

Erityisen huolestuttavaa on se, että jopa 40 prosenttia kaikista naisista kertoo murehtivansa ulkonäköään vähintään päivittäin. Miehistä asiaa vatvoo päivätasolla 21 prosenttia.

Kun tarkastellaan nuorempia vastaajia, paineet tuntuvat kasvavan. Liki puolet alle 20-vuotiaista kertoo murehtivansa omaa ulkonäköään vähintään kerran päivässä. Vain prosentin verran on niitä, jotka eivät ajattele asiaa ollenkaan.

Jos grafiikka ei näy, katso se tästä.

Usein epävarmuus liittyy painoon

Ilta-Sanomat kysyi nuorilta lukijoiltaan, mihin he eivät ole tyytyväisiä ulkonäössään. Yleisimpiä tyytymättömyyden aiheuttajia ovat naisilla eri vartalonosat, joista esiin nousivat rinnat, vatsa, reidet ja takapuoli. Epävarmuus liittyy useimmissa tapauksissa painoon.

Myös kasvojen eri piirteet aiheuttavat tyytymättömyyttä. Kyselyn mukaan yleisimpiä epävarmuuden aiheuttajia ovat nenä ja hampaat. Moni kertoo jopa välttelevänsä hymyilemistä sen takia, ettei pidä omista hampaistaan.

Niin ikään epätasainen iho sekä liika karvoitus naisilla aiheuttavat huolta. Nuoria miehiä surettaa oma pituus, tai tarkemmin ottaen sen puute.

Jopa 25 prosenttia alle 20-vuotiaista naisista pitää omaa ulkonäköään keskimääräistä huonompana. Samanikäisillä miehillä vastaava luku on 21 prosenttia.

Jos grafiikka ei näy, katso se tästä.

Jos grafiikka ei näy, katso se tästä.

Some lisää paineita

Useampi kyselyyn vastanneista mainitsee, että oma epävarmuus perustuu ulkopuolelta tulleisiin kommentteihin. Toiset kertovat ajattelevansa huonoja piirteitään päivittäin ja vertailevansa itseään jatkuvasti muihin, mikä heikentää omaa elämänlaatua.

Nuoret kertovat kokevansa ulkonäkönsä vuoksi riittämättömyyden tunnetta. Toisilla ulkonäköpaineet näkyvät arjessa myös syömisen kanssa kamppailuna.

IS:n kyselyn mukaan jopa yli puolet naisista kokee, että sosiaalinen media aiheuttaa heille ulkonäköpaineita. Miehillä sama luku on neljänneksen.

Tilastojen suurin piikki nousee nuorten naisten keskuudesta, jossa jopa kolme neljästä kertoo kärsivänsä somen aiheuttamista ulkonäköpaineista. Saman ikäisillä miehillä vastaava luku on 40 prosenttia.

Jos grafiikka ei näy, katso se tästä.

Näihin asioihin nuoret eivät ole tyytyväisiä ulkonäössään:

Painoon

”Painooni. Olen kokoajan itsetietoinen ja vertaan jatkuvasti itseäni muihin.” -Nainen, 19

”Painooni. Saatan jättää ruokailuja väliin ja harrastaa liikuntaa läheisiltäni salassa.” -Nainen, 16

”Ylipaino tuntuu välillä estävän elämisen, koska alkaa ahdistamaan ja tuntuu, etten kuulu joukkoon tai ole oikeutettu samaan kuin muut.” -Nainen, 18

Rintoihin

”Rintoihini. En halua nähdä itseäni tai tulla nähdyksi ilman rintaliivejä.” -Nainen, 20

”Pienet rinnat. Olen saanut kuulla koko ikäni, että ne ovat liian pienet.” -Nainen, 20

”Liian isot rinnat vaikeuttavat vaatteiden löytymistä. Näytän siltä, että olisin imettänyt kolme lasta.” -Nainen, 19

Vatsaan

”Vatsaan. Voisi olla pienempi. Näkyy arjessa jatkuvana tuskailuna ruuan suhteen.” -Mies, 25

”Vatsaan, koska inhoan vatsamakkaroitani. Pidän löysiä vaatteita, jotta vatsani ei erotu.” -Nainen, 20

Kasvoihin

”Kasvoihin. En uskalla katsoa tuntemattomia silmiin heille puhuessani.” -Mies, 24

”Kasvoihini, koska olen ruma. Ulkona ollessa yhtäkkiä menee fiilis kun muistaa, kuinka ruma on, tai näkee oman heijastuksensa jostain.” -Nainen, 16

”Naamaan. En tykkää mennä julkisille paikoille. Koulussa istun yleensä nurkassa ja sulkeudun hupparin huppuun, jotta kasvojani ei tuijotettaisi. Jos joku katsoo minua, katson yleensä poispäin.” -Nainen, 15

Nenään

”Siihen miltä nenä näyttää sivuprofiilista katsottuna. Peittelen hiuksilla kasvoja sivulta, enkä mielelläni kulje kadulla hiukset kiinni.” -Nainen, 18

”Nenä. Sosiaalisissa tilanteissa en halua, että muut näkevät hirveän pystynenäni, joten lasken leukaani alaspäin, jolloin nenäni ei näytä niin pahalta.” -Nainen, 19

”Erityisesti nenään, jonka kärki on punainen ja muuttuu helposti punaiseksi. Alakoulussa Petteri Punakuonoksi haukkuminen ei auttanut tilannetta. Nykyään käytän ulkona ollessani meikkiä niin ei tarvitse enää joutua haukuttavaksi.” -Nainen, 17

Hampaisiin

”Hampaisiini. En voi hymyillä, koska niiden vinous näkyisi kaikille.” -Nainen, 18

”Hampaisiini, koska ne ovat vinot ja koen ne erittäin rumaksi. Joudun koko ajan miettimään niitä ja yritän aina hymyillä suu kiinni, jotta hampaani eivät näkyisi.” -Nainen, 17

”Hammashymykuvat otan aina samalta puolelta, sillä toisella puolella hymyä on ruma hammas.” -Nainen, 19

Hiuksiin

”Hiuksiin, jotka ovat mielestäni liian ohuet ja helposti takkuuntuvat. Koen tarvetta koskea niihin koko ajan.” -Nainen, 16

”Hiuksiini, sillä en oikein osaa laittaa niitä mitenkään fiksusti. Sudin ja kampaan hiuksiani pitkään ja koko ajan.” -Mies, 17

Ihoon

”Kasvojen ihoon. Välttelen näppylöiden takia jopa tietynlaista valotusta.” -Nainen, 18

”Kasvojeni iho. Se on huonossa kunnossa ja mikään ei tunnu auttavan. Arjessa se näkyy sillä tavalla, etten ole kovin itsevarma ja häpeän kasvojani.” -Nainen, 20

Karvoitukseen

”Paljon karvoja naiseksi ja leukalinja pehmeä.” -Nainen, 19

”Käsivarteni runsaisiin karvoihin. En mielelläni ole julkisilla paikoilla niin, että ne näkyvät.” -Nainen, 18

Kaikkeen

”En ole tyytyväinen mihinkään. Mietin ulkonäköäni jatkuvasti ja se ahdistaa.” -Nainen, 18

”Kaikkeen. Käytän pelkkiä peittäviä vaatteita, en ui, en mene rannalle, pysyn sisällä kuumina päivinä ja koetan peittää kaikki epävarmuuteni.” -Nainen, 18

”Olen tyytymätön kaikkeen, koska mikään ei näytä hyvältä. Ulkonäköni takia en pysty olemaan oma itseni ja koen olevani arvoton.” -Nainen, 17

”En pysty keskittymään kunnolla asioihin, kun kokoajan mietin miltä näytän.” -Nainen, 16

”Joka päivä, kun katson peiliin, näen itsessäni jotain vikaa. Kun selaan Instagramista kauniiden ihmisten kuvia, minulle tulee surkea olo, kun katson itseäni.” -Nainen, 16

Lue kaikki Oon hyvä näin -juttusarjan jutut täältä.

Juttua korjattu klo 11.12: Kuten jutun ensimmäisessä grafiikassa ilmaistaan, kyselyyn vastanneista miehistä 21% vatvoo ulkonäköönsä liittyviä asioita päivittäin, ei 28%.